
Rīgā 2022. gada 19. aprīlī (prot. Nr. 22 13. §)
Grozījumi Ministru kabineta 2012. gada 15. maija noteikumos Nr. 339 "Noteikumi par ostu formalitātēm"
Izdoti saskaņā ar Jūrlietu pārvaldes un jūras drošības likuma
35.panta otro daļu un 41.1 panta trešo daļu un
Latvijas Republikas valsts robežas likuma 22.panta astoto daļu
· 1. Izdarīt Ministru kabineta 2012. gada 15. maija noteikumos Nr. 339 "Noteikumi par ostu formalitātēm" (Latvijas Vēstnesis, 2012, 85. nr.; 2013, 122. nr.; 2017, 9. nr.; 2018, 251. nr.; 2020, 31., 173. nr.; 2022, 64. nr.) šādus grozījumus:
· 1.1. izteikt 6. punktu šādā redakcijā:
· "6. Ostu formalitāšu ievērošanu atbilstoši kompetencei kontrolē Nacionālo bruņoto spēku Jūras spēku Krasta apsardzes dienests (turpmāk – Krasta apsardzes dienests), Valsts robežsardze, Valsts ieņēmumu dienesta muitas iestāde (turpmāk – muitas iestāde), Pārtikas un veterinārais dienests, valsts sabiedrība ar ierobežotu atbildību "Latvijas Jūras administrācija" (turpmāk – Latvijas Jūras administrācija), Valsts vides dienests, Slimību profilakses un kontroles centrs un ostu pārvaldes (visi kopā turpmāk – kontroles iestādes).";
· 1.2. izteikt 107.10. apakšpunktu šādā redakcijā:
· "107.10. preču kombinētās nomenklatūras kods (HS kods);"
· 1.3. papildināt ar 107.16. apakšpunktu šādā redakcijā:
· "107.16. kravas apstrādes (stividoru) pakalpojumus sniedzošās komercsabiedrības nosaukums;"
· 1.4. papildināt ar 107.17. apakšpunktu šādā redakcijā:
· "107.17. atsauce uz Savienības Muitas kodeksa 171. pantā noteikto muitas deklarāciju vai pagaidu uzglabāšanas deklarāciju, kas reģistrēta Elektroniskajā muitas datu apstrādes sistēmā (EMDAS), ja šāda atsauce ir pieejama un ārpussavienības preces paredzēts izkraut ārpus brīvās zonas teritorijas.";
· 1.5. izteikt 108.10. apakšpunktu šādā redakcijā:
· "108.10. preču kombinētās nomenklatūras kods (HS kods);"
· 1.6. papildināt ar 108.15. apakšpunktu šādā redakcijā:
· "108.15. kravas apstrādes (stividoru) pakalpojumus sniedzošās komercsabiedrības nosaukums.";
· 1.7. izteikt 110.21. apakšpunktu šādā redakcijā:
· "110.21. kara kuģus un karaspēka transportkuģus;"
· 1.8. papildināt ar 126. punktu šādā redakcijā:
· "126. Līdz atbilstošas funkcionalitātes izstrādei Starptautiskajā kravu loģistikas un ostu informācijas sistēmā (SKLOIS), bet ne vēlāk kā līdz 2022. gada 31. decembrim šo noteikumu 107.16. un 108.15. apakšpunktā minētās informācijas vietā norāda tā termināļa nosaukumu, kurā paredzēta attiecīgi preču izkraušana vai iekraušana. Šā punkta izpratnē terminālis ir ostas iekārta saskaņā ar normatīvajiem aktiem par kuģu, kuģošanas kompāniju, ostu un ostas iekārtu aizsardzības funkciju sadalījumu, izpildi un uzraudzību."
· 2. Šo noteikumu 1.2. un 1.5. apakšpunkts stājas spēkā 2022. gada 1. jūlijā.

